Մեծ Բրիտանիայի վարչապետը հրապարակել է խռովությունների դեմ ուղղված միջոցները
Դեյվիդ Քեմերոնը նախատեսում է դիմել ԱՄՆ-ի փորձին՝ հանցախմբերի դեմ պայքարելու գործում
Մեծ Բրիտանիայի վարչապետը նախատեսում է դիմել Միացյալ Նահանգների փորձին՝ հանցախմբերի կողմից իրականացվող բռնությունների դեմ պայքար վարելու և դրանք դադարեցնելու նպատակով: Դեյվիդ Քեմերոնը հինգշաբթի օրը հանդես է եկել հայտարարությամբ, ըստ որի Մեծ Բրիտանիային խորհրդատվություն կտրամադրեն Միացյալ Նահանգների այն քաղաքները, որոնց թվում է Բոստոնը, Լոս Անջելեսն ու Նյու Յորքը, որտեղ հանցախմբերի դեմ պայքար է իրականացվել: Մեծ Բրիտանիայի խորհրդարանի արտակարգ նիստի ընթացքում վարչապետը հայտնել է, որ նախատեսում է ապաակտիվացնել սոցիալական այն կայքերը, որոնց միջոցով խռովարարները համակարգել են իրենց գործունեությունը: Քեմերոնը, որը նախկինում քննադատել է ոստիկանների արձագանքը խռովություններին, հետագայում համաձայնել է, որ երկրում տեղի ունեցած անկարգությունների առաջին օրվա ընթացքում խռովարարները թվով մեծապես գերազանցել են ոստիկանության ծառայողների թիվը: Վարչապետը նախատեսում է ոստիկանությունը լրացուցիչ լիազորություններ տրամադրել, ներառյալ փողոցներում բռնությունները կանխելու համար երիտասարդներին դիմակները հանել կարգադրելու լիազորություն: Մեծ Բրիտանիայի վարչապետն ասել է նաև, որ նախատեսում է գալիք օրերին Լոնդոնում պահպանել 16 հազար ոստիկանության ծառայողի ներկայությունը և կարող է օգնության կանչել նաև զինուժի ստորաբաժանումները: Ոստիկանության տվյալների համաձայն, ուրբաթ առավոտյան մահացել է խռովությունների ընթացքում հարձակման ենթարկված 68-ամյա մի տղամարդ՝ դառնալով խռովությունների հինգերորդ զոհը: Երկրի դատարանները փորձում են հաղթահարել դատական մարմիններ ուղարկված մեծաքանակ գործերի պատճառով առաջացած աշխատանքի ծավալը: Անցյալ շաբաթ օրվանից, երբ սկսվել էին խռովությունները, ոստիկանությունը ձերբակալել է ավելի քան 1 200 մարդ: Հիշեցնենք, որ Մեծ Բրիտանիայի մայրաքաղաքում շաբաթ օրն անցկացված խաղաղ ցույցը, որի մասնակիցներն իրենց բողոքն էին արտահայտել ոստիկանության կողմից 29-ամյա մի տղամարդու սպանության հանգամանքով, դուրս էր եկել վերահսկողությունից, ինչի արդյունքում Թոթենհեմ թաղամասում ցուցարարները սկսել էին քարեր նետել ոստիկանության ծառայողների ուղղությամբ, ջարդել խանութների պատուհաններ, կրակի են մատնել մեքենաներ և մի քանի շենք: Թաղամասի որոշ բնակիչների համաձայն, տեղի ունեցած խռովություններն արդյունք են Լոնդոնի հյուսիսում արդեն երկար ժամանակ կուտակվող դժգոհության, որի պատճառներն են գործազրկության բարձր մակարդակը և մատուցվող պետական ծառայությունների կրճատումը: